<classify> WAZIRI Mkuu, Kassim Majaliwa amevitaka vyuo vikuu kutumia nafasi zilizonazo za kitaaluma, kushirikiana na serikali katika kufanya utafiti wa kutosha dhidi ya ukatili wa wanawake na watoto ili kumaliza tatizo hilo linalolikabili Taifa na dunia kwa ujumla.Aidha, amezitaka halmashauri zote nchini, kukamilisha uundaji wa kamati za ulinzi na usalama, zitakazoshughulikia matukio ya ukatili ya makundi hayo, sambamba na kutenga bajeti ya kutosha kwa ajili ya kuratibu juhudi za kuzuia ukatili huo katika maeneo yao.Waziri Mkuu alitoa maagizo hayo jijini Dar es Salaam jana, wakati akifungua kongamano la Kitaifa ya kutokomeza ukatili dhidi ya wanawake na watoto lililoandaliwa na Taasisi ya Utu wa Mtoto CDF na kuhudhuriwa na wadau mbalimbali, zikiwemo taasisi zinazohusika na masuala ya kukemea ukatili huo.Alisema matukio ya ukatili dhidi ya watoto na wanawake nchini, bado yanazidi kujitokeza licha ya jitihada mbalimbali, zinazofanywa na serikali na wadau wengine za kuutokomeza na hivyo kuhitajika mbinu mbalimbali, zitakazosaidia kupata suluhu ya kudumu dhidi ya vitendo hivyo. Alisema kutokana na vyuo vikuu kuwa na wataalamu waliobobea katika masuala mbalimbali, ni vyema vikashirikiana na Chuo Kikuu Kishiriki cha Elimu Dar es Salaam DUCE kufanya utafiti huo utakaosaidia kuleta mabadiliko chanya katika jamii na hivyo kumaliza tatizo hilo.Ukatili dhidi ya wanawake na watoto ni suala mtambuka linalohitaji nafasi ya kila mtu katika kulisimamia, nitoe rai kwa vyuo vikuu vyote zikatumia nafasi zilizonazo kufanya utafiti wa kutosha utakaosaidia kuleta mabadiliko dhidi ya suala hilo, alisema Majaliwa. Alisema Tanzania ni miongoni mwa nchi zilizosaini na kuridhia mikataba mbalimbali ya kimataifa na kikanda, yenye lengo la kuwalinda wanawake na watoto dhidi ya vitendo vyote vya ukatili huku ikitekeleza kwa vitendo Mpango wa Kitaifa wa NPA-VAWC201718 -202122 wenye lengo la kuzuia ukatili kwa wanawake na watoto katika nyanja zote.Alisema ili mpango huo na mikakati mingine iweze kuleta tija, hakuna budi kwa jamii nzima kubadili fikra na mitazamo hasi ya uendelezaji wa vitendo hivyo huku akilitaka jeshi la Polisi pamoja vyombo vya sheria kuhakikisha vinawalinda na kuwasimamia wanawake na watoto dhidi ya matukio yote yanayoonesha ukatili. Naye Naibu Waziri wa Afya, Maendeleo ya Jamii, Jinsia, Wazee na Watoto, Dk Faustine Ndugulile, alisema wizara imekuwa ikiendeleza mikakati mbalimbali inayolenga kuimarisha na kutokomeza ukatili dhidi ya wanawake na watoto.Dk Ndungulile alisema katika kutekeleza hayo, wamekuwa wakishirikiana na wadau mbalimbali vikiwemo vyombo vya dola, hatua iliyofanikisha kuanzishwa kwa madawati maalumu ambayo majukumu yake kutoa fursa kwa wanawake na waoto kutoa malalamiko yao. Mkurugenzi Mtendaji wa Taasisi ya Utu wa Mtoto CDF, Koshuma Mtengeti alisema lengo kuu la kongamano hilo ni kuwapatia fursa viongozi wakitaifa, watafiti, asasi za kiraia, wanataaluma, viongozi wa dini, wanaharakati wa haki za binadamu kutoka ndani na nje ya nchi kujadili hali halisi ya ukatili pamoja namna ya kuutokomeza.Alisema Tanzania inakabiliwa na kiwango cha juu cha ukatili kwa wanawake na watoto ikiwemo vipigo, ndoa za utotoni, mimba za utotoni, ukeketaji, unyanyasaji na hata ukatili wa kingono licha ya juhudi mbalimbali za kupinga vitendo hivyo bado matukio ya aina hii yanazidi kuongezeka. Kongamano hilo linalomalizika leo, matarajio yake kuwa litaongeza uwajibikaji wa dhati wa wadau wote na hatimaye kuboresha upatikanaji na viwango vya huduma kwa waathirika wa vitendo hivyo vya ukatili na kuzithibitisha haki na heshima za wanawake na watoto wote nchini.  <topic>: kitaifa 